SKRIFTLIG FORESPØRGSEL E-0937/00

af Bernard Poignant (PSE) til Kommissionen

(29. marts 2000)

Om: Hver enkelt medlemsstats egne procedurer for tildeling af midler fra Regionaludviklingsfonden

I forbindelse med strukturfondene forelægger Den Europæiske Unions medlemsstater efter samråd med de kompetente lokale myndigheder dokumenter for Kommissionen med henblik på samfinansiering.

Disse dokumenter skal opfylde de kriterier, der er fastlagt i dokumenter om regional strukturfondsprogramplanlægning (DOCUP), som dernæst godkendes af Europa-Kommissionen.

Kommissionen fremhæver gennem denne procedure principperne om samordning og partnerskab, som delvis danner grundlag for Fællesskabets regionalpolitik.

Åbenhed i forvaltning af midler er ligeledes et grundlæggende element for anerkendelsen af den rolle, Den Europæiske Union spiller for disse regioners udvikling. Denne åbenhed giver sig udslag i offentliggørelse hvert år af betænkningen om strukturfondene, gennem opstilling af en status for hvert enkelt mål og gennem regelmæssig offentliggørelse af nyhedsbrevet Inforégio.

Imidlertid kan negligeringen af interne procedurer, der er indført af medlemsstaterne i forbindelse med fordelingen af midler til berettigede områder og forvaltningen af midlerne blive en kilde til problemer i den generelle vurdering af Fællesskabets regionalpolitik.

Det er blevet nødvendigt at udarbejde og offentliggøre et dokument om de interne procedurer for at definere berettigede zoner og for at forvalte og tildele midler fra strukturfondene i Den Europæiske Union.

Kan de europæiske parlamentsmedlemmer få udleveret dette dokument, som er nødvendigt for at kende og sammenligne de procedurer, medlemsstaterne har valgt, således at de bedre kan redegøre for strukturfondenes betydning for befolkningen?

Svar afgivet på Kommissionens vegne af Michel Barnier

(22. maj 2000)

Det vil fremgå af årsberetningen for 1999 om strukturfondene, hvordan Kommissionen har foretaget fordelingen af bevillingerne til de forskellige mål under strukturfondene for perioden 2000-2006 mellem medlemsstaterne, jf. artikel 7 i Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1).

Desuden er Kommissionens erklæring om artikel 7 i den generelle forordning om strukturfondene optaget i protokollen for det rådsmøde om almindelige anliggender, hvor den pågældende forordning blev godkendt efter samstemmende udtalelse fra Europa-Parlamentet. Erklæringen sendes direkte til det ærede medlem og til Europa-Parlamentets generalsekretariat.

Ifølge Rådets forordning (EF) nr. 1260/1999 har Kommissionen ikke beføjelse til at fordele bevillingerne mellem de regioner eller områder, der er omfattet af mål 1 eller mål 2, inden for en medlemsstat. Kommissionen har ikke desto mindre sendt alle medlemsstaterne vejledende forslag til, hvordan bevillingerne til ovennævnte mål kan fordeles mellem de pågældende regioner eller områder. Forslagene bygger på de metoder, Kommissionen anvender, når den fordeler bevillingerne til de to mål mellem medlemsstaterne.

Kommissionen vedtog den 1. juli en beslutning vedrørende listen over de regioner, der er omfattet af strukturfondsmål 1 for perioden 2000 til 2006(2).

Med hensyn til strukturfondsmål 2 fastsatte Kommissionen den 1. juli 1999 et befolkningsloft for hver medlemsstat(3). Reglerne for fastsættelsen af lofterne fremgår af Kommissionens erklæring i Rådets protokol og er beskrevet nedenfor.

Ifølge Kommissionens beslutning kan hver medlemsstat forelægge Kommissionen forslag til en liste over støtteberettigede områder, der skal overholde følgende betingelser: befolkningen i de områder, der er omfattet, må ikke overskride det befolkningsloft, Kommissionen har fastsat for den pågældende medlemsstat, områderne skal opfylde kriterierne i enten stk. 5, 6, 7, 8 eller 9 i artikel 4 i den generelle forordning om strukturfondene. Såfremt dette er objektivt muligt, skal de områder, der opfylder fællesskabskriterierne, tegne sig for mindst 50 % af den befolkning, der er omfattet af mål 2 i medlemsstaten.

Kriterierne for mål 2 er opdelt i to kategorier jf. den generelle forordning om strukturfondene. Dels er der tale om de såkaldte fællesskabskriterier i artikel 4, stk. 5 og 6, i nævnte forordning, som er baseret på data fra Eurostat. Der er anvendt en række statistikker for alle medlemsstater, således at de kan behandles ens. Dataene blev videregivet til de medlemsstater, der omfattes af mål 2, den 23. juni 1999. Kommissionen sender disse oplysninger direkte til det ærede parlamentsmedlem og til Europa-Parlamentets generalsekretariat til orientering. Dels anvendes de såkaldt nationale kriterier i artikel 4, stk. 7 til 9, i den generelle forordning, som vedrører den enkelte medlemsstats statistiske data.

For at få en ensartet opstilling for alle medlemsstater har Kommissionen udarbejdet oversigter over forslagene til mål 2-områder. Samtlige medlemsstater har benyttet oversigterne. Kommissionen har herved fået mulighed for at kontrollere, i hvilken grad de foreslåede områder rent faktisk var de hårdest ramte områder. Kommissionen sender en kopi af tabellerne direkte til det ærede medlem og til Europa-Parlamentets generalsekretariat.

(1) EFT L 161 af 26.6.1999.

(2) Kommissionens beslutning 1999/502/CE af 1. juli 1999 om opstilling af listen over de regioner, der er omfattet af strukturfondsmål nr. 1 for perioden 2000 til 2006. EFT L 194 af 27.7.1999.

(3) Kommissionens beslutning 1999/503/CE af 1. juli 1999 fastsættelse af befolkningslofter for de enkelte medlemsstater under strukturfondsmål nr. 2 for perioden 2000 til 2006. EFT L 194 af 27.7.1999.